text: Kresten Philipsen er død
  13 juli 2011 kl. 10.49
  Fhv. amtsborgmester Kresten Philipsen er død. "Hertugen af Sønderjylland" blev 66 år.
  Kresten Philipsen var medlem af Sønderjyllands Amtsråd for Venstre fra 1978 til 2001. Han var amtsborgmester fra 1982 til 2000, hvor han overlod posten til partifællen Carl Holst. 
  I perioden 1994 til 2001 var han formand for Amtsrådsforeningen. Hans engagement og politiske tæft gav ham i de år tilnavnet "Hertugen af Sønderjylland"
  
  Meldte sig ud af Venstre
  Kresten Philipsen har stået centralt i amternes sygehuspolitik. Derfor var det også bemærkelsesværdigt, da han i 2005 meldte sig ud af Venstre på grund af utilfredshed med kommunalreformen. 
  Foruden det politiske har han været formand for Sydbanks bestyrelse fra 2001 og siddet i bestyrelsen for DONG. I en årrække var han formand for Sydenergi.
  Kresten Philipsen sov ind i nat efter kort tids alvorlig kræftsygdom.
  